REPUBLIKA SRBIJA

NARODNA SKUPŠTINA

Odbor za prava deteta

24 Broj 06-2/287-12

21. novembar 2012. godine

B e o g r a d

**ZAPISNIK**

**ČETVRTE SEDNICE ODBORA ZA PRAVA DETETA**

**ODRŽANE 20. NOVEMBRA 2012. GODINE, U NOVOM SADU**

Četvrta sednica Odbora za prava deteta Narodne skupštine Republike Srbije održana je u skladu sa članom 42. stav 4. Poslovnika Narodne skupštine van sedišta Narodne skupštine, u OŠ „Sonja Marinković“, u Novom Sadu, kao realizacija Odluke donete na 2. sednici Odbora, održanoj 19. oktobra 2012. godine.

Sednica je počela u 17,00 časova.

Sednicom je predsedavao mr Nebojša Stefanović, predsednik Odbora.

Sednici su prisustvovali članovi Odbora: Vesna Kovač, Gordana Čomić, Milica Dronjak, Ljiljana Lučić, Mirjana Dragaš, Milica Vojić-Marković, Dubravka Filipovski, Nevena Stojanović i Milanka Jevtović – Vukojičić.

Sednici je prisustvovala Vesna Milekić (zamenik člana Meha Omerovića).

Sednici nisu prisustvovali članovi Odbora: Konstantin Arsenović, dr Nenad Popović, dr Žarko Korać, Sanja Jefić-Branković, Olena Papuga, Elvira Kovač, Mirko Čikiriz, Slavica Saveljić i Milorad Stošić, niti njihovi zamenici.

Sednici su prisustvovali: direktorka Škole za osnovno i srednje obrazovanje „Milan Petrović“ gospođa Slavica Marković, direktor Osnovne škole „Sonja Marinković“, gospodin Borislav Jerinić, koordinatorka Tima za inkluzivno obrazovanje, gospođa Sonja Paripović, iz Školske uprave Novi Sad, prosvetna savetnica Sonja Miladinović, predstavnik UNICEF-a, gospođa Aleksandra Jović, koordintorka Mreže za inkluzivno obrazovanje, gospođa Ljiljana Simić i koordinatorka za grantove na DILS projektu pri Ministarstvu prosvete, nauke i tehnološkog razvoja, gospođa Sanja Miloradović.

 Na predlog predsednika Odbora, jednoglasno je usvojen sledeći

**D n e v n i r e d :**

1. Praksa i izazovi inkluzivnog obrazovanja u Republici Srbiji

**Prva tačka dnevnog reda** - Praksa i izazovi inkluzivnog obrazovanja u Republici Srbiji

Predsednik Odbora izneo je stav da mu je drago da se kvalitet života dece sa posebnim potrebama iz godine u godinu poboljšava kroz rad specijalizovane škole, kao što je „Milan Petrović“ i OŠ „Sonja Marinković“, koji koriste različit pristup ali istovetan cilj. Izneo je ideju da bi bilo svrsishodno da se predlozi zakona,koji se odnose na prava deteta, mogli sagledavati sa aspekta usaglašenosti sa međunarodnim standardima, kao što se to čini kad su u pitanju propisi koji se tiču evropskog zakonodavstva.

Podstakao je članove Odbora da se uključe u izradu budućih strategija koje se tiču zaštite dece u saradnji sa Ministarstvom prosvete i UNICEF-om. Predsednik je izneo stav da je ideja održavanja ove sednice podsticaj inkluzivnom obrazovanju u Srbiji i pružanjem mogućnosti članovima Odbora da se upoznaju sa dosadašnjim rezultatima, jer ovo pitanje iziskuje sistemsko rešenje, a ne pojedinačno reagovanje.

Direktor Osnovne škole „Sonja Marinković“, gospodin Borislav Jerinić, upoznao je članove Odbora sa radom škole i istakao da je ideja o inkluzivnom obrazovanju u ovoj školi „tinja“ od 2001. godine, a da danas o tome vodi računa Tim za inkluzivno obrazovanje od 15 članova. Istakao je da je u Programu inkluzivnog obrazovanja uključeno Ministarstvo, UNICEF i Gradska uprava Novog Sada.

Koordinatorka Tima za inkluzivno obrazovanje, gospođa Sonja Paripović, upoznala je članove Odbora sa činjenicom da je prvo dete sa posebnim potrebama iz oblasti autizma upisano u redovnu nastavu 2005. godine. Istakla je da su roditelji uvidevši dobru praksu koja je sprovođenja u školi, počeli da masovno upisuju svoju decu sa posebnim potrebama, tako da danas od prvog do šestog razreda, u svakom razredu postoji barem jedno do dvoje dece sa posebnim potrebama. Ukazala je da je za potrebe jednog deteta, koje je u invalidskim kolicima, jedno odeljenje petog razreda preseljeno u prizemlje zgrade, budući da škola ne poseduje lift niti rampu.

Upoznala je članove Odbora sa podatkom da 12 učitelja i 30 nastavnika rade sa decom sa smetnjama u razvoju u okviru programa inkluzivnog obrazovanja i da, što se tiče nastavnog kadra OŠ „Sonja Marinković“, kao model škola, jer je nastavni kadar dobro pripremljen. Zamolila je, ako postoje sredstva, da se ona dodele školi radi nabavke lifta ili rampe.

Predsednik Odbora pitao je o kojim se sredstvima radi i da li projekat postoji, te mu je pojašnjeno da projekat ne postoji, obzirom da nabavka lifta iziskuje tri do četiri miliona dinara. Predsednik je predložio da se ovaj problem reši u koordinaciji Ministarstva prosvete, Pokrajinskog sekretarijata za obrazovanje, Narodne skupštine i Skupštine grada Novog Sada.

Zamenik predsednika Odbora, Ljiljana Lučić, podsetila je da u koordinaciji u okviru DILS projekta Ministarstva prosvete, zdravlja i rada i socijalne politike postoje projekti podrške školama u inkluzivnom obrazovanju za period 2009. – 2012. godine, u koji je bilo uključeno preko 50 škola u Srbiji, a da je isti finansiran iz kredita Svetske banke.

U diskusiju se uključila Sanja Miloradović iz Ministarstva prosvete, nauke i tehnološkog razvoja, i pojasnila da DILS projekat podrazumeva davanje podrške kroz grantove, a da su škole ova sredstva koristila za rekonstrukciju toaleta, edukaciju i obuku, uključujući i inkluzivno obrazovanje, kao i asistivnu opremu. Istakla je da se iz projekta, pojedinačni projekti finansiraju do 50% i to do iznosa od četiri hiljade evra. Taj iznos je limitiran, kako bi se pomoglo što većem broju škola.

Narodni poslanik Milica Vojić – Marković istakla je da je bila član prethodne Radne grupe za prava deteta, koja je uradila projekat kako bi se konstatovalo stanje u oblasti prava deteta i da je njena konstatacija da nema dovoljno sredstava, a ni sistemskih rešenja u ovoj oblasti, a da su sva rešenja ad hoc, iako je izmenama krovnog zakona o obrazovanju, inkluzija postala zakonska obaveza. Iznela je stav da bi bilo jako korisno da se članovi Odbora upoznaju sa rezultatima rada Radne grupe, kako bi se zajednički radilo na sistemskom rešavanju problema u vezi inkluzije.

Narodni poslanik Gordana Čomić iznela je stav da bi kod usvajanja Predloga zakona o budžetu trebalo tražiti dodatna sredstva za angažovanje pedagoških asistenata, te da bi pritisak Odbora u ovom pravcu bio jako koristan. Iznela je podatak da u Srbiji trenutno radi 170 pedagoških asistenata i da bi ovaj broj trebalo barem udvostručiti.

Iz Školske uprave Novog Sada, prosvetna savetnica Sonja Miladinović, istakla je da je važno da kroz program inkluzivnog obrazovanja svako detete bude prihvaćeno i uvaženo. Ovo podrazumeva postojanje izrazitog nivoa profesionalnosti kod ljudi koji učestvuju u programu inkluzivnog obrazovanja. Prihvatanje podrazumeva prihvatanje ne samo od strane nastavnika, već i od vršnjaka, jer je dokazano da deca najbolje uče „po modelu“. Pojasnila je da se na polju inkluzije evoluiralo u smislu da ona više ne predstavlja „problem“, već predstavlja vid podrške. Pojasnila ulogu pedagoškog asistenta i istakla da je pedagoški asistent nastavniku, a ne samom detetu u procesu nastave.

Zamenik predsednika Odbora Ljiljana Lučić pojasnila je da kad se govori o inkluziji ona podrazumeva uključivanje sve dece, a ne samo dece sa posebnim potrebama, što obuhvata romsku decu, decu iz siromašnih porodica i izbeglice.

Direktor Osnovne škole „Sonja Marinković“, gospodin Borislav Jerinić pojasnio je da su romska deca uključena i u nastavi koja se odvija na mađarskom jeziku, a da se pomoć daje u besplatnoj užini i knjigama.

Narodni poslanik Dubravka Filipovski predložila je da Odbor pribavi podatak o broju dece sa invaliditetom, na šta je Sanja Miloradović iz Ministarstva prosvete dala odgovor da tih podataka ima, ali da nisu statistički ažurirani, a da je upitnik sproveden u 80 škola, kao i činjenicu da su podaci dobijeni na ovakav način vrlo diskutabilni, obzirom da davanje odgovora na postavljena pitanja zavise od trenutnog emotivnog stanja ispitanika.

Predsednik Odbora zamolio je da Ministarstvo prosvete, nauke i tehnološkog razvoja dostavlja tromesečne uporedne podatke Odboru za prava deteta, radi uporednog praćenja stanja na terenu.

Članovi Odbora sa gostima pogledali su kratkometražni film koji je napravljen o dobroj praksi primene inkluzivnog obrazovanja u OŠ „Sonja Marinković“ u saradnji sa UNICEF-om.

Ljiljana Simić, koordintorka Mreže za inkluzivno obrazovanje, istakla je da je preko 80 ljudi, različitih obrazovnih profila, uključeno u program inkluzivnog obrazovanja. Istakla je da društvena inkluzija počinje u glavi, tj. svesti i podrazumeva ne prilagođavanje deteta školi već obrnuto. Pojasnila je da Mreža za inkluzivno obrazovanje prikuplja primere dobre prakse i radi na davanju podrške kod izrade zakonskih okvira i projekata, a takođe deluje i partikularno kroz odlaske i intervencije u školama radi pružanja pomoći kad je to neophodno.

 Sednica je završena u 18,20 časova.

sekretar Odbora predsednik Odbora

 Ljiljana Nikinović mr Nebojša Stefanović